钦定古今图书集成/明伦汇编/氏族典/第412卷 > 杜范
## 钦定古今图书集成/明伦汇编/氏族典/第412卷 > 杜范

按《宋史杜范传》：“范字成之，黄岩人。嘉定元年举进士，
调金坛尉。绍定六年，迁大理司直。端平元年，改授军
器监丞。明年入对，改秘书郎，寻拜监察御史。奏曩者
权臣所用，台谏必其私人，约言已坚而后出命。其所
弹击，悉承风旨，是以纪纲荡然，风俗大坏。丞相郑清
之大怒，五上章丐去。时清之妄邀边功，用师河洛，兵”
民死者十数万，资粮器甲悉委于敌，边境骚然，中外
大困。范率合台论其事，并言“制阃之诈谋罔上。”于是
凡侍从、近臣之不合时望者，监司、郡守之贪暴害民
者，皆以次论斥。清之愈忌之，改太常少卿。转对，极言
签书枢密院事李鸣复。帝未即行，即渡江而归，授江
东提点刑狱。范力辞之，而鸣复亦出守越。嘉熙二年，
差知宁国府。四年，还朝，拜吏部侍郎，权兵部尚书，改
礼部尚书。淳祐二年，擢同签书枢密院事。范既入都
堂，凡行事有得失，除授有是非，悉抗言无隐情。丞相
史嵩之忌之。四年，迁同知枢密院事。会嵩之遭丧，于
是拜范右丞相。卒，谥清献。